РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/23-25

25. фебруар 2025. године

Б е о г р а д

З А П И С Н И К

13. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 24. ФЕБРУАРА 2025. ГОДИНЕ

Седница је почела у 11,40 часова.

Седници је председавао Маријан Ристичевић, председник Одбора.

Седници су присуствовали чланови Одбора: Жика Гојковић, Драган Јовановић, Дејан Булатовић, Радослав Милојичић, Милија Милетић, Дијана Радовић, Јожеф Тобиаш и Мирослав Алексић.

Седници је присуствовао заменик члана Одбора: Слободан Петровић (заменик Слободана Илића).

Седници нису присуствовали чланови Одбора: Верољуб Матић, Ивана Стаматовић, Горан Петковић, проф. др Бранимир Несторовић, Душан Никезић, др Ана Орег и Зоран Сандић, као ни њихови заменици.

Седници је присуствовао и народни посланик Ристо Костов, који није члан Одбора.

Седници су присуствовали представници Министарства пољопривреде, шумарства и водопривреде: Јелена Благојевић, државни секретар, Колинда Хрехоровић, руководилац Групе за производњу воћа и Весна Радојичић, виши саветник, Група за производњу воћа.

Седници су присуствовали и представници Удружења воћара „Наше воће Србија”, Божо Јоковић и Далибор Вујић; представници Удружења „Виламет“, Милета Пилчевић и Лазар Тодоровић; представник Савеза „Српска малина“, Милутин Живковић; представник Удружења произвођача јагодичастог воћа „Златни брег“, Милован Јаковљевић; представник задруге из села Велика Река, Мали Зворник, Жарко Миловановић и произвођач из села Скадар код Осечине, Александар Ивковић.

Одбор је већином гласова (8 за, 1 није гласао) усвојио следећи:

Д н е в н и р е д

1. Расправа о проблемима у воћарству;
2. Могућности решавања проблема у производњи јагодичастог и бобичастог воћа на захтеве и предлоге удружења малинара.

Председник Одбора је предложио спајање расправе прве и друге тачке Дневног реда седнице Одбора. Одбор је већином гласова (8 за, 1 није гласао) прихватио овај предлог.

Пре почетка расправе о тачкама дневног реда, усвојен је записник 12. седнице Одбора, која је одржана 7. фебруара 2025. године, у тексту у коме је и предложен. Записник је усвојен већином гласова (8 за, 1 није гласао).

 Такође, председник Одбора је предложио да у расправи време за представнике пољопривредних удружења износи 10 минута, а за предлагача закључка 20 минута. Одбор је већином гласова (8 за, 1 није гласао) прихватио овај предлог. Затим, председник Одбора је информисао чланове Одбора да се ова седница одржава на захтев Удружења воћара „Наше воће Србија“.

Прва и друга тачка дневног реда – Расправа о проблемима у воћарству и Могућности решавања проблема у производњи јагодичастог и бобичастог воћа на захтеве и предлоге удружења малинара.

Јелена Благојевић, државни секретар, информисала је чланове Одбора о резултатима досадашњег рада Радне групе за унапређење производње и тржишта јагодастог воћа - малине, купине, јагоде, боровнице и рибизле у Републици Србији. Циљ Радне групе је дефинисање актуелне ситуације у области јагодастог воћа, са посебним освртом на критичне тачке у тржишном ланцу производње у циљу доношења одговарајућих мера за свеобухватно решавање постојећих проблема у области јагодастог воћа. Радну групу чине представници произвођача и откупљивача, хладњачара јагодастог воћа, представници струке и науке, доктори наука са београдског и новосадског Пољопривредног факултета и Института за воћарство у Чачку, представници Републичког завода за статитстику и Привредне коморе Србије као и представници других надлежних министарстава у области пољопривреде, трговине, инспекције, привреде и финансија (Управа царина). Први састанак Радне групе одржан је 6. децембра 2024. године, када је Радној групи представљено актуелно стање у области јагодастог воћа. Закључак састанка је да се акценат стави на малину, и да се за следећи састанак дефинишу критичне тачке у малинарству као и предлог решавања постојећих проблема. Други састанак је одржан 17. јануара 2025. године када је члановима Радне групе представљен документ у виду инструкције који се односи на свеобухватно сагледавање проблема у малинарству, предлог активности за решавање истих као и навођење конкретних мера Министарства пољопривреде, шумарства и водопривреде које доприносе решавању проблема. Министар др Александар Мартиновић је известио тада присутне на састанку да је потписан меморандум о сарадњи са банком Поштанска штедионица, која је једина државна банка у Републици Србији, и која је показала висок степен разумевања када је у питању подршка пољопривредницима у Републици Србији кроз кредитирање са веома ниским каматним стопама. Министар је такође истакао да је за државу производња малине од изузетног значаја, не само због малине, већ и због крајева у којима се малина узгаја, и да је од значаја да људи који живе у пределима где је интензивна производња малине, остану на својим газдинствима, да их не гасе и не крче малињаке. Такође је нагласио да је потребно пронаћи начин да се одржи и унапреди производња малине у циљу добијања већих количина и бољег квалитета малине како бисмо били што конкурентнији на светском тржишту, а то је могуће само заједничким деловањем. Аграрни буџет је рекордан што представља стимулацију за даљи наставак производње. Министар је тада позвао откупљиваче малине да произвођачима доплате износ до минимум 300 динара по килограму малине. Трећи састанак је одржан 13. фебруара 2025. године када је на основу захтева са претходног састанка члановима Радне групе представљена произвођачка калкулација малине са приносом од 15 тона по хектару и 8 тона по хектару, као и произвођачка калкулација купине са приносом од 18 тона по хектару. На основу стручне препоруке, 10 тона по хектару је гранична производња рентабилности малине. Приноси од 5 тона по хектару су јако ниски па се мора радити на примени свих агротехничких мера. Члановима Радне групе су такође представљени подаци Управе царине који се односе на количине и вредности извоза малине по месецима за 2024. годину и јануар 2025 године. Чланови Радне групе су након трећег састанка доставили 41 захтев за унапређење компетног сектора јагодастог воћа, који ће се сагледати са представницима струке и осталим релевантним субјектима и припремити одговоре за следећи састанак.

Милован Јаковљевић, предлагач закључка, рекао је да је потребно издвојити 5% од укупног пољопривредног буџета за интервентне мере којима би се подржала производња јагодичастог воћа када дође до поремећаја на тржишту, односно до дампинг цена. Такође, потребно је обезбедити расхладне капацитете који би се претворили у јавна складишта, где би произвођачи који нису задовољни ценом у сезони откупа складиштили и чували до бољих тржишних услова. Србија је деценијама светски лидер у производњи и пласману малина. Годшњи извоз држави донесе приход од 250 до 350 милиона евра. Малинама се углавном баве људи који живе у руралним и маргиналним подручјима, са отежаним условима привређивања, у брдско планинским пределима на уситњеним поседима, па је са аспекта демографије, наталитета, безбедности и здравља, веома важно очувати производњу малина. Основни проблеми у малинарству су: неконтролисани увоз и стварање нелојалне конкуренције; ниска откупна цена; неисплаћене малине; преварени произвођачи; неадекватан садни материјал.

Предлоге за решавање проблема у малинарству изнели су представници више пољопривредних удружења. Произвођачи су, између осталог, као мере предложили хитну обуставу свих покренутих извршења од стране банака према хладњачама које су имале проблем пословања у 2022. години, а које су последица поремећаја на тржишту малине; да се донесе нови Закон о уређењу тржишта; оснивање Акционарског Републичког Инвестиционог и Гарантног фонда на нивоу целе Републике Србије; да се оснује Управа за малину; да се оснује ново Министарство за задругарство и предузетништво малих робних произвођача; да се оснује Развојни-инвестициони фонд или Развојна-инвестициона банка; да се оснује национална берза воћа са комплетним логистичким центром.

У дискусији су учествовали народни посланици: Маријан Ристичевић, Милија Милетић, Мирослав Алексић, Дејан Булатовић, Радослав Милојичић, Драган Јовановић, Жика Гојковић и Ристо Костов.

На крају седнице, Одбор је утврдио следећи:

ПРЕДЛОГ

Закључка о стварању амбијента за сигурнију производњу и складиштење јагодичастог и бобичастог воћа

* Одбор препоручује да се из буџета за пољопривреду за сезонске и тржишне интервенције издвоје средства којима би се подржала производња и складиштење воћа када дође до поремећаја на тржишту и прениских цена, чиме би се очувала доходована сигурност газдинстава;
* Oбезбедити расхладне капацитете који би се претворили у неку врсту јавних складиштења, где би произвођачи који нису задовољни ценом у сезони откупа могли складиштити воће и чувати до бољих тржишних услова, а при томе држава и произвођачи да поделе трошкове чувања солидарно;
* Oбезбедити средства за субвенционисање повољних кредита у производњи воћа.

С обзиром да није било кворума за одлучивање, председник Одбора је обавестио чланове Одбора да ће се о Предлогу закључка изјаснити на наредној седници Одбора у неизмењеном тексту.

Пошто других питања и предлога није било, седница је закључена у 14,20 часова.

Саставни део овог записника чини обрађени тонски снимак седнице Одбора, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Данка Јевтовић Маријан Ристичевић